Kɛ O Maa Pee Kɛɛ Konɛ O Hɛ Nɛ Muɔ Si Ngɛ Asafo Ehe Nɛ O Ya Je Mi ɔ Mi?\nLa Kɛ Bua Jɔmi!\nAnɛ O Ngɛ We Sae Ngɛ Yehowa Ngɔ Lo?\nMoo Kase Yehowa Dami Sane Yemi Kɛ E Mɔbɔ Nami ɔ\n“Nɔ Nɛ Mi Mi Jɔ ɔ, A Gbaa Lɛ”\nMo Kua Je ɔ Susumi ɔ\nKo Ha Nɛ Nɔ́ Ko Nɛ Ha Nɛ Kunimi Yemi Jlasi ɔ Nɛ Bɔ Mo\nKANE NGƐ Afrikaans Albanian Alur Amharic Amis Arabic Armenian Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Cakchiquel Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chol Chuvash Cibemba Cinyanja Croatian Czech Dangme Danish Douala Dutch Edo English Estonian Ewe Fijian Finnish Fon French Ga Georgian German Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mam Marathi Marshallese Maya Mazatec (Huautla) Mbunda Mingrelian Mixe Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigeria Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Ponapean Portuguese Punjabi Quechua (Ancash) Quechua (Bolivia) Romanian Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin Spania Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nHwɔɔmi Mɔ—Nɔ́ Nɛ A Maa Kase | November 2017\nNYƐMINYUMU ko nɛ a tsɛɛ lɛ ke Allen * ɔ de ke: “Loko ma ba je hiɛ ɔ, i ye gbeye bɔɔ. I li kaa ma ba ná huɛmɛ ngɛ hiɛ ɔ, aloo a ma he mi hɛmuɔ.” Allen ngɛ mɔde bɔe kaa e hɛ maa muɔ si ngɛ asafo ehe nɛ e ya je mi ɔ mi. Lejɛ ɔ kɛ he nɛ e je ɔ mi kɛmi maa pee si tomi 900.\nKe o hia kɛ ya je asafo kpa mi ɔ, eko ɔ, mo hu e peeɔ mo jã. Mɛni maa ye bua mo konɛ o hɛ nɛ muɔ si? Nɛ ke tsakemi nɛ e sa kaa o pee ɔ he wa ha mo pe bɔ nɛ o susu ɔ hu nɛɛ? Mɛni o ma nyɛ maa pee? Ke pi mo nɛ o ya je asafo ehe mi, se mohu ɔ, nɔ ko nɛ e ba je o we asafo ɔ mi ɔ hu nɛɛ? Mɛni o ma nyɛ maa pee konɛ e hɛ nɛ muɔ si?\nMƐNI O MA NYƐ MAA PEE KONƐ O HƐ NƐ MUƆ SI, NƐ O YA O HƐ MI?\nMo susu nɔ hyɛmi nɔ́ nɛ ɔ he nɛ o hyɛ: Ke a hia tso ko nɛ a ya ma ngɛ he kpa a, tso ɔ naa nɔ́. Ke a ngɛ tso ɔ hiae ɔ, behi fuu ɔ, a poɔ e sisi poku ɔmɛ fuu konɛ e he ko wa kaa a kɛ maa ya he kpa. Ke a ya ma ngɛ he kpa pɛ ɔ, e sa nɛ tso ɔ nɛ bɔni sisi poku ehehi jemi. Jã kɛ̃ nɛ ke nɔ ko ya je asafo ehe ko mi ɔ, lɛ hu e maa na nɔ́ bɔɔ. O ngɛ huɛmɛ nɛ o suɔ a sane wawɛɛ nɛ a ngɛ kaa “sisi pokuhi” nɛ wa nɛ o kɛ mɛ peeɔ kake kɛ tsuɔ Mawu jami mi níhi ngɛ lejɛ ɔ. Se amlɔ nɛ ɔ, e sa nɛ o ná sisi poku ehehi konɛ o hɛ nɛ muɔ si, nɛ o nyɛ nɛ o ya o hɛ mi. Mɛni maa ye bua mo? E sa nɛ o kɛ Ngmami ɔ mi sisi tomi mlaahi nɛ tsu ní. Ha nɛ wa susu sisi tomi mlaa nɛ ɔmɛ ekomɛ a he nɛ waa hyɛ.\nNɔ nɛ kaneɔ Mawu Munyu ɔ daa ligbi ɔ ngɛ kaa “tso nɛ a du ngɛ pa tue, nɛ woɔ yiblii ngɛ be nɛ sa mi. E bahi gbli we gblegbleegble. E yeɔ manye ngɛ nɔ́ tsuaa nɔ́ mi.”​—La 1:1-3.\nKaa bɔ nɛ e biɔ nɛ tso nɛ e ná nyu be fɛɛ be loko e ma nyɛ maa wa a, jã kɛ̃ nɛ e sa kaa Kristofo no nɛ e kase Baiblo daa konɛ e nane nɛ pi si ngɛ Mawu jami mi. Enɛ ɔ he ɔ, moo kane Baiblo ɔ daa ligbi, nɛ o ya asafo mi kpehi be fɛɛ be. Yaa nɔ nɛ o pee weku Mawu jami kɛ dɛ he ní kasemi be fɛɛ be. O maa hia níhi nɛ ha nɛ o ya o hɛ mi ngɛ Mawu jami mi ngɛ he nɛ o je ɔ ngɛ asafo ehe nɛ o ba je mi ɔ mi hulɔ.\n“Nɔ nɛ haa nɛ nihi tɔɔ ɔ, lɛ nitsɛ hu e tɔɔ.”—Abɛ 11:25.\nKe o kɛ o he wo fiɛɛmi ní tsumi ɔ mi vii ɔ, lɔ ɔ ma ha nɛ o nɔ gbagba maa te, nɛ e be kɛe nɛ o hɛ maa muɔ si. Asafo mi nɔkɔtɔma ko nɛ a tsɛɛ lɛ ke Kevin ɔ de ke, “Nɔ́ nɛ ye bua i kɛ ye yo ɔ wawɛɛ ji kaa benɛ wa ba je asafo ehe ɔ mi pɛ nɛ waa kɛ wa he wo blɔ gbali a wali ní tsumi ɔ mi. E kɛ we nɛ wa ba le nyɛmimɛ ɔmɛ, blɔ gbali ɔmɛ, kɛ wa zugba kpɔ ɔ saminya.” Nyɛminyumu ko nɛ a tsɛɛ lɛ ke Roger nɛ e hia kɛ ya je he ko nɛ e kɛ he nɛ e je ɔ mi kɛ pe si tomi 1,000 ɔ de ke: “Blɔ nɛ hi pe kulaa nɛ o ma nyɛ maa gu nɔ konɛ o hɛ nɛ muɔ si ngɛ asafo e he nɛ o ya je mi ɔ mi ji kaa o kɛ o he maa wo fiɛɛmi ní tsumi ɔ mi vii. Jehanɛ hu ɔ, e sa nɛ o ha nɛ asafo mi nikɔtɔma amɛ nɛ a le kaa o suɔ nɛ o ye bua ngɛ blɔ fɛɛ blɔ nɔ. Eko ɔ, o ma nyɛ maa ye bua kɛ dla Matsɛ Yemi Asa a nɔ, o ma nyɛ ma tsu nɔ ko ní tsumi ha lɛ ke ji e bɛ asafo mi kpe, aloo o ma nyɛ maa ngɔ o lɔle kɛ wo nɔ ko kɛ ya asafo mi kpe. Ke nyɛmimɛ ɔmɛ na nɔ he ko nɛ e kɛ e he sãa afɔle ɔ, a bua jɔɔ e he.”\n“Nyɛ bli nyɛ tsui mi gbajaa.”​—2 Kor. 6:13.\nMo bli o suɔmi ɔ mi konɛ o kɛ nyɛmimɛ tsuo nɛ pee huɛ. Benɛ nyɛmiyo ko nɛ a tsɛɛ lɛ ke Melissa kɛ e weku ɔ hia kɛ ya je asafo ehe ko mi ɔ, a ngɔ a juɛmi kɛ ma huɛmɛ ehehi nɛ a maa pee ɔ nɔ. E de ke: “Waa kɛ nyɛmimɛ bɔɔ ngɛ Matsɛ Yemi Asa a nɔ loko a jeɔ kpe ɔ sisi, nɛ ke wa kpa hu ɔ, waa kɛ mɛ bɔɔ. Enɛ ɔ haa nɛ wa náa be kɛ sɛɛɔ ní wawɛɛ pe nɛ wa ma nga mɛ kɛkɛ.” Enɛ ɔ ye bua weku mi bimɛ ɔmɛ nɛ a le nihi fuu a biɛ mlamlaamla. Jehanɛ hu ɔ, a bli a nyɛmi peemi ɔ mi kɛ gu ni kpahi nɛ a pee mɛ kpakpa a nɔ. Enɛ ɔ ha nɛ huɛ bɔmi nɛ ngɛ a kɛ a nyɛmimɛ a kpɛti ɔ mi ba wa. Nyɛmiyo ɔ de ke: “Wa ngɔ a tɛlifoo nɔma, nɛ wa ha mɛ wɔ hu wa nɔ́. Enɛ ɔ he ɔ, a nyɛɔ nɛ a fiaa wɔ, nɛ a kɛ wɔ peeɔ kake kɛ tsuɔ Mawu jami mi ní tsumihi kɛ ní kpahi.”\nKe ni hehi nɛ o kɛ mɛ ma ya kpe ɔ haa nɛ o peeɔ yeyeeye ɔ, o ma nyɛ maa je sisi bɔɔbɔɔbɔɔ. Kaa nɔ hyɛmi nɔ́ ɔ, o ma nyɛ maa muɔ hɛlii ngɛ o nya he ke e pee we mo kaa o muɔ po. Ke o muɔ hɛlii ɔ, lɔ ɔ ma ha nɛ nihi maa su o he. Baiblo ɔ de ke: “Hɛ mi muɔ jɛɛ haa nɔ bua jɔɔ.” (Abɛ 15:30) Nyɛmiyo ko nɛ a tsɛɛ lɛ ke Rachel nɛ e hia kɛ je he nɛ e wa ngɛ kɛ ya je he ko tsitsaa a de ke: “I ji nɔ ko nɛ gboɔ zo, nɛ i nyɛ we nihi a he sumi. Be komɛ ɔ, ja i mia ye hɛ mi wawɛɛ loko i kɛ nyɛmimɛ ɔmɛ nɛ a ngɛ asafo ehe nɛ i ya je mi ɔ mi ɔ ma nyɛ maa sɛɛ ní. I hyɛɛ kaa ma na nɔ ko nɛ hii si nɛ e kɛ nɔ ko sɛɛ we ni lolo lo. Eko ɔ, jamɛ a nɔ ɔ hu gboɔ zo kaa imi nɔuu.” Mɛni he je nɛ o kɛ pee we oti nɛ ngɛ o hɛ mi kaa loko a maa je kpe fɛɛ kpe sisi aloo ke a kpa a, o kɛ nɔ ko maa sɛɛ ní ɔ?\nSe eko ɔ, kekleekle be nɛ o kɛ ni komɛ maa kpe ɔ, a ma nya o he wawɛɛ, nɛ o bua maa jɔ. Se ke be ngɛ mi puee ɔ, eko ɔ, a be mo nae kaa “nubwɔ” hu. Ke e ba lɛ jã a, eko ɔ, e he maa hia nɛ o bɔ o he mɔde loko o ma nyɛ maa ya nɔ maa pee huɛmɛ ehehi.\nKe a hiaa tsohi ɔ, a naa nɔ́ bɔɔ, se ke a ya ma ngɛ he kpa a, a jeɔ sisi poku ehehi\nMOO TO O TSUI SI KƐ YA SI BENƐ O HƐ MAA MUƆ SI\nKe a hiaa tsohi nɛ a ya ma ngɛ he ko ɔ, tso ɔ ekomɛ jeɔ sisi poku mlamlaamla, se ekomɛ hu ngɛ nɛ e heɔ be loko a jeɔ sisi poku. Jã kɛ̃ nɛ tsa pi wa ti nɔ fɛɛ nɔ nɛ ke e ya je asafo ehe ko mi ɔ, e hɛ maa muɔ si amlɔ nɔuu. Ke be kɛkɛɛ ji nɛ ɔ nɛ o ba je o we asafo ehe ɔ mi, se loloolo ɔ, e biɔ nɛ o pee tsakemihi ɔ, lɛɛ Baiblo sisi tomi mlaa nɛ ɔmɛ maa ye bua mo:\n“Nyɛ ko ha nɛ wa kɔni mi nɛ jɔ̃ ngɛ nɔ́ kpakpa peemi he, ejakaa ke pɔ tɔɛ wa he ɔ, wa ma kpa ní ngɛ be nɛ sa mi.”​—Gal. 6:9.\nMoo to o tsui si nɛ o ha o he be fuu konɛ o kɛ pee tsakemi. Kaa nɔ hyɛmi nɔ́ ɔ, ma se sane kpakpa fiɛɛli fuu nɛ a ya Gilead sukuu ɔ hiɔ hehi nɛ a ha mɛ kaa a ya sɔmɔ ngɛ ɔ jehahi fuu loko a kpaleɔ kɛ ya slaa hehi nɛ a je ɔ. Enɛ ɔ ha nɛ a kɛ nyɛmimɛ nɛ a ngɛ lejɛ ɔ pee huɛ wawɛɛ, nɛ a nyɛ nɛ a kase bɔ nɛ ni ɔmɛ peeɔ a ní ha a.\nNyɛminyumu ko nɛ a tsɛɛ lɛ ke Alejandro nɛ e hi asafo slɔɔtohi a mi ɔ tsɔɔ kaa e ma he be saii loko nɔ ko hɛ maa muɔ si. E de ke: “Benɛ wa maa je asafo nɛ wa ngɛ mi ɔ mi kɛ ba je hiɛ ɔ, ye yo ɔ de ke, ‘Huɛmɛ nɛ i ngɛ ɔ tsuo ngɛ he nɛ wa je ɔ!’” Nyɛminyumu ɔ kai e yo ɔ kaa e tu jamɛ a munyu ɔ nɔuu jeha enyɔ nɛ be ɔ benɛ a je asafo ko mi kɛ yaa asafo nɛ a je mi piɔ ɔ mi ɔ. Se ngɛ jamɛ a jeha enyɔ ɔ mi ɔ, e nya nihi a he, nɛ nihi nɛ e li mɛ po ba pee e huɛmɛ nɛ nyu bi ngɛ e kɛ mɛ a kpɛti.\n“Ko bi ke, ‘Mɛni he je blema ngɔɔ pe mwɔnɛmwɔnɛ ɔ?’ Tsa pi nile gbi ji lɔ ɔ.”​—Fiɛlɔ 7:10.\nKoo ngɔ asafo ehe nɛ o ngɛ mi ɔ kɛ to asafo momo nɛ o je mi ɔ he. Kaa nɔ hyɛmi nɔ́ ɔ, eko ɔ, nyɛmimɛ nɛ a ngɛ asafo ehe ɔ mi ɔ kɛ nɔ bɔɔ faa pe he nɛ o je ɔ, aloo a nyɛ we nɛ a suɔ nɔ he kaa he nɛ o je ɔ. Moo ngɔ o juɛmi kɛ ma su kpakpahi nɛ a ngɛ ɔ nɔ kaa bɔ nɛ o suɔ nɛ mɛ hu a ngɔ a juɛmi kɛ ma o su kpakpa amɛ a nɔ ɔ. Behi fuu ɔ, ke nihi ya je he kpa a, e peeɔ mɛ nyakpɛ kaa mɛ nitsɛmɛ a biɔ a he ke, ‘Anɛ i suɔ “nyɛmimɛ a kuu ɔ tsuo” niinɛ lo?’​—1 Pet. 2:17.\n“Nyɛɛ ya nɔ nɛ nyɛɛ hi bie, nɛ a ma ha nyɛ.”​—Luka 11:9.\nYaa nɔ nɛ o sɔle kɛ bi yemi kɛ buami. Asafo mi nɔkɔtɔma ko nɛ a tsɛɛ lɛ ke David ɔ de ke: “Koo bɔ mɔde kaa mo nɔ kake pɛ o maa gblee si fɔfɔɛ nɛ ɔ mi. Níhi fuu ngɛ nɛ ja Yehowa ye bua wɔ loko wa ma nyɛ maa pee. Moo sɔle ngɛ he!” Rachel nɛ wa wo e ta kɛ sɛ hlami ɔ hu kplɛɛ nɔ jã. E de ke: “Ke i kɛ ye huno ɔ yɔse kaa wa tsɔ wa he kɛ je asafo ɔ he ɔ, wa sɔleɔ ngɛ he, nɛ wa biɔ Yehowa ke, ‘Wa kpa mo pɛɛ, mo ha nɛ waa le ke ji wa ngɛ nɔ́ ko pee nɛ haa nɛ e he waa ha ni kpahi kaa a maa hɛ mɛ kɛ su wa he.’ Lɔ ɔ se ɔ, wa bɔɔ mɔde kaa waa kɛ wa nyɛmimɛ ɔmɛ maa bɔ wawɛɛ.”\nFɔli, ke e he waa ha nyɛ bimɛ ɔmɛ kaa a kɛ nyɛmimɛ ɔmɛ maa bɔ ɔ, nyɛ he be nɛ nyɛɛ kɛ mɛ nɛ sɔle ngɛ he. Nyɛɛ to blɔ nya kpakpa konɛ a kɛ nyɛmimɛ ɔmɛ nɛ bɔ konɛ lɔ ɔ nɛ e ye bua mɛ nɛ a ná huɛmɛ ehehi.\nMOO YE BUA NI HEHI KONƐ A HƐ NƐ MUƆ SI\nMɛni o ma nyɛ maa pee kɛ ye bua ni hehi nɛ a ba je o we asafo ɔ mi ɔ? Moo bɔ mɔde nɛ o pee o he huɛ kpakpa kɛ ha mɛ amlɔ nɔuu. Bɔ nɛ pee nɛ o nyɛ nɛ o pee jã a, moo susu níhi nɛ o maa suɔ kaa nihi nɛ a pee ha mo ke o ya je he ko ɔ he, nɛ o pee jã nɔuu. (Mat. 7:12) Anɛ ni he ɔmɛ ma nyɛ ma ba piɛɛ o weku ɔ he kɛ pee nyɛ weku Mawu jami ɔ aloo kɛ hyɛ JW Brɔɔdkastin ɔ lo? Anɛ o ma nyɛ ma tsɛ mɛ konɛ o kɛ mɛ nɛ ya fiɛɛmi lo? Ke o hoo ní ha mɛ kɛ pee mɛ nibwɔ ɔ, a hɛ be nɔ jee gblee. Mɛni hu o ma nyɛ maa pee kɛ ye bua ni he ɔmɛ?\nNyɛminyumu ko nɛ a tsɛɛ lɛ ke Carlos ɔ de ke, “Benɛ wa ba je asafo ehe ɔ mi ɔ, nyɛmiyo ko tsɔɔ wɔ tsuapohi nɛ níhi a he jua wɛ ngɛ mi. Enɛ ɔ ye bua wɔ wawɛɛ.” Eko ɔ, e ma bi nɛ a ye bua nihi nɛ a je hehi nɛ e slo bɔ nɛ kɔɔhiɔ mi si fɔfɔɛ ɔ ngɛ ha a konɛ a le bɔ nɛ a ma dla a he ha ngɛ he nɛ a ba je ɔ, latsa be jio, fiɛ be jio, hiɔmi nɛmi be jio. Jehanɛ hu ɔ, ke o sɛɛ mɛ nyɛ paka a mi yi nɔ sane komɛ, aloo o tsɔɔ mɛ jami nɛ nihi nɛ a ngɛ lejɛ ɔ suɔ ɔ, lɔ ɔ ma nyɛ maa ye bua mɛ wawɛɛ ngɛ fiɛɛmi mi.\nKE O BƆ MƆDE NƐ O PEE TSAKEMI Ɔ, O MA NÁ HE SE\nAllen nɛ wa wo e ta ngɛ munyu nɛ ɔ sisije ɔ ya je e we asafo ehe ɔ mi maa pee jeha kake ji nɛ ɔ. E de ke: “Sisije ɔ, e he ba hia nɛ ma mia ye hɛ mi wawɛɛ konɛ ma nyɛ ma le nyɛmimɛ ɔmɛ. Se amlɔ nɛ ɔ, a ngɛ kaa ye weku, nɛ ye bua jɔɔ.” Allen yɔse kaa asafo ehe nɛ e ba je mi ɔ ha we nɛ e huɛ ko nɛ je e dɛ. Mohu ɔ, e ba ná huɛmɛ ehehi nɛ eko ɔ, a maa pee e huɛmɛ daa.\n^ kk. 2 A tsake biɛ ɔmɛ ekomɛ.\nMɛni Asafo Mi Nikɔtɔma Amɛ Ma Nyɛ Maa Pee Kɛ Ye Bua?\nAsafo mi nikɔtɔma amɛ suɔ kaa o ná bua jɔmi ngɛ asafo ehe nɛ o ba je mi ɔ mi, nɛ a pee klaalo kaa a maa ye bua mo.\nE sa nɛ Asafo Mi Sɔmɔmi Ajla Toli ɔmɛ nɛ a ha mo fiɛɛmi yami kuu amlɔ nɔuu.\nAtsinyɛ jemi ko be he kaa asafo ɔ sɛnɔhilɔ ɔ ma bi mo konɛ o ha lɛ asafo momo nɛ o je mi ɔ a we adrɛs konɛ e ngma mɛ sɛ womi kɛ bi o Congregation’s Publisher Record kaadi ɔ.\nE sa nɛ o fiɛɛmi yami kuu nɔ hyɛlɔ ehe ɔ nɛ bɔ mɔde kaa e kɛ mo maa ya fiɛɛmi ke o ba je a ngɔ se pɛ. E maa hi wawɛɛ kaa e ma ba slaa mo konɛ e wo o kɛ o weku ɔ he wami hulɔ.\nE sa nɛ asafo mi nikɔtɔma amɛ nɛ a bi mo konɛ o ha mɛ o tɛlifoo nɔma nɛ ke oslaa ko ba a, a nyɛ nɛ a fia mo amlɔ nɔuu.\nE maa hi wawɛɛ kaa asafo mi nikɔtɔma amɛ maa hyɛ kaa o ngma o DPA womi ɔ nɔ ní pɛpɛɛpɛ lo.\nHWƆƆMI MƆ—NƆ́ NƐ A MAA KASE November 2017